Liggaamsbouer in Kaapstad vermoorTyrel Ekermans. Foto: Facebook. Tyrel Ekermans (36) ’n liggaamsbouer van die Oos-Rand, se familie is stukkend nadat hy vroeg Saterdagoggend in Table View in Kaapstad vermoor is. Ekermans, die eienaar van TTT Nutrition in Boksburg, Sunward Park en Benoni en kampvegter vir Amerikaanse pit bull terriërs, het Vrydagmiddag omstreeks 15:00 nog op Facebook gesê dat hy mengeldrankies by Café Caprice in Kampsbaai geniet. Hy is glo slegs ure later doodgesteek. Kapt. FC van Wyk, woordvoerder van die polisie, het gesê die polisie ondersoek ’n saak van moord. “Die omstandighede rondom ’n steekvoorval wat Saterdagoggend omstreeks 01:00 in Arumweg in Bloubergrandt in Table View plaasgevind het, word ondersoek,” het Van Wyk gesê. Biance Lee Juchau, Ekermans se suster, het Saterdag op Facebook gesê haar “broer en beste vriend” is van haar af weggeneem. “Ons het nog so baie gehad om te doen, soveel herinneringe om te maak, daar is soveel onbeantwoorde vrae!” het sy geskryf. Tyrel Ekermans. Foto: Facebook. Juchau het gesê niemand sal verstaan wat Ekermans vir haar beteken het nie. “Ek sal enigiets doen om plekke met jou te ruil sodat jou seuntjie kan verstaan watter wonderlike pa jy was, die mees lojale vriend, die sagste hart…. Ek weet dat elke dag vorentoe nooit dieselfde sal wees nie, maar ek belowe jou ek sal altyd na jou pragtige seuntjie en Ciara [Ekermans se vrou] omsien. Geen leed sal ooit oor hulle pad kom nie.” Juchau het gesê sy weet almal het gedink Ekermans is ŉ “gangster”, maar sy familie het die ware “Zoogy” geken. Awhe Tattoo & Lifestyle Studio, een van Ekermans se borge, skryf op Instagram dat Ekermans altyd ŉ plek in hulle harte sal hê. Ekermans word oorleef deur sy vrou, Ciara, en seuntjie, Jordan. Niemand in nog in verband met die voorval in hegtenis geneem nie. Die polisie se ondersoek duur voort.